钦定古今图书集成/明伦汇编/官常典/第357卷 > 朱淛
## 钦定古今图书集成/明伦汇编/官常典/第357卷 > 朱淛

按《明外史》本传：“‘浙字必东，莆田人。举乡试第一。嘉靖
二年，成进士。明年春，与同县马明衡并授御史。甫阅
月，会昭圣皇太后生辰，有旨免命妇朝贺。浙言：皇太
后亲挈神器以授陛下，母子至情，天日昭鉴。若传免
朝贺，何以慰亲心而隆孝治’？明衡亦言：暂免朝贺，在
恒时则可，在议礼纷更之时则不可。且前者兴国太
后令节，朝贺如仪。今相去不过数旬，而彼此情文互
异。诏旨一出，臣民骇疑。万一因礼仪末节，稍成嫌隙，
俾陛下贻讥天下，匪细故也。”时帝亟欲尊所生，而群
臣必欲帝母昭圣，相持未决。二人疏入，帝恚且怒，立
捕至内廷，责以离间宫闱，归过于上。下诏狱拷讯。侍
郎何孟春、御史萧一中论救，皆不听。御史陈逅、季本、
员外郎林应骢继谏，帝愈怒，并下诏狱，远谪之。帝必
欲杀二人，变色谓阁臣蒋冕曰：“此曹诬朕不孝，罪当
死。”冕膝行顿首请曰：“陛下方兴尧、舜之治，奈何有杀
谏臣名？”良久，色稍解，欲戍之。冕又固请，继以泣。乃杖
八十，除名为民。两人遂废。廷臣多论荐，不复召。浙为
人长者不欺人，或为人欺亦不校。与明衡皆贫，浙尤
甚。乡里利病，必与有司言，虽忤弗顾。家居三十馀年
卒。